Fis-27 ta' Jannar, infakkru s-76 anniversarju tal-liberazzjoni tal-kamp ta' konċentrament Nażista ta' Auschwitz-Birkenau u niftakru l-miljuni ta' nisa, irġiel u tfal Lhud kif ukoll il-vittmi l-oħra kollha, fosthom mijiet ta' eluf ta' Rom u Sinti, maqtula matul l-Olokawst. L-antisemitiżmu wassal għall-Olokawst iżda, sfortunatament, ma ntemmx bil-liberazzjoni tal-kampijiet ta' konċentrament Nażisti. Ninsab inkwetata li nara aktar mibegħda lejn il-Lhud mill-ġdid fl-Ewropa u lil hinn minnha. Iż-żminijiet tal-pandemija wasslu wkoll għal żieda fit-teoriji ta' konfoffa u d-diżinformazzjoni, u ħafna drabi ppromwovew narrattivi antisemitiċi. Naraw żieda inkwetanti fid-distorsjoni u ċ-ċaħda tal-Olokawst. Ma rridu ninsew qatt. Hekk kif is-siti ta' tifkira ngħalqu minħabba l-pandemija, u l-għadd ta' superstiti qed jonqos, jeħtieġ li nsibu modi ġodda biex niftakru. Hekk kif jinfirxu miti ta' konfoffa fuq il-midja soċjali, irridu nedukaw lill-ġenerazzjoni żagħżugħa tagħna kontra l-antisemitiżmu. Hekk kif id-diżinformazzjoni tinfirex, l-awtoritajiet, il-pjattaformi soċjali u l-utenti jeħtieġ li jaħdmu flimkien biex jiżguraw li ma jkunx hemm distorsjoni tal-fatti storiċi — online u offline. Il-fatti għandhom importanza. L-istorja hija importanti. Aħna determinati li nirbħu din il-ġlieda. L-Ewropa tirnexxi meta l-komunità Lhudija tagħha u minoranzi oħra jkunu jistgħu jgħixu fil-paċi u l-armonija. Din hija r-raġuni għaliex se nippreżentaw strateġija dwar il-ġlieda kontra l-antisemitiżmu u għat-trawwim tal-ħajja Lhudija fl-Ewropa aktar tard din is-sena. Sfond Il-Kummissjoni se tressaq strateġija dwar il-ġlieda kontra l-antisemitiżmu u t-trawwim tal-ħajja Lhudija fl-2021, biex tappoġġa lill-pajjiżi tal-UE u lis-soċjetà ċivili fil-ġlieda tagħhom kontra l-antisemitiżmu. It-tifkira tal-Olokawst se tkompli tkun pilastru essenzjali tal-isforzi biex niżguraw li qatt ma ninsew l-istorja tagħna. Qafas Ewropew leġiżlattiv komprensiv jiżgura l-protezzjoni mill-vjolenza, id-diskriminazzjoni u l-espressjonijiet ta' ostilità mmotivati mill-antisemitiżmu u jikkriminalizza ċ-ċaħda u d-distorsjoni tal-Olokawst madwar l-Ewropa. Fl-2005, ir-Riżoluzzjoni tal-Assemblea Ġenerali tan-Nazzjonijiet Uniti dwar it-Tifkira tal-Olokawst (60/7) iddeżinjat is-27 ta' Jannar bħala l-jum ta' kommemorazzjoni internazzjonali b'tifkira tal-vittmi tal-Olokawst. Fis-27 ta' Jannar 1945, il-Forzi Alleati lliberaw il-kamp ta' konċentrament u tal-mewt ta' Auschwitz-Birkenau. Ir-riżoluzzjoni tħeġġeġ lil kull nazzjon membru tan-NU jonora l-memorja tal-vittmi tal-Olokawst u jħeġġeġ l-iżvilupp ta' programmi edukattivi dwar l-istorja tal-Olokawst, biex jiġu evitati atti futuri ta' ġenoċidji. Hija tappella għall-preservazzjoni attiva tas-siti tal-Olokawst li servew bħala kampijiet tal-mewt Nażisti, kampijiet ta' konċentrament, kampijiet tax-xogħol furzat u ħabsijiet. Għal Aktar Informazzjoni Attivitajiet tal-UE dwar il-ġlieda kontra l-antisemitiżmu